L-invażjoni ta' Ġerusalemm Ġara li malli ssaħħet is-saltna tiegħu, Reħobogħam warrab il-liġi tal-Mulej u Iżrael kollu miegħu. Għalhekk fil-ħames sena tas-sultan Reħobogħam tala' Sisak, sultan tal-Eġittu, għal Ġerusalemm għax kienu dinbu kontra l-Mulej. Tala' b'elf u mitejn karru u b'sittin elf rikkieb, u kotra bla qjies ta' nies, li telgħu miegħu mill-Eġittu, Lubim, Sukkijjin u Kusim. U ħataf f'idejh l-ibliet iffortifikati ta' Ġuda u wasal sa Ġerusalemm. U l-profeta Semajja mar għand Reħobogħam u l-prinċpijiet ta' Ġuda li kienu nġabru f'Ġerusalemm minħabba Sisak. U l-profeta qalilhom: "Dan jgħid il-Mulej: 'Intom tlaqtuni u issa jien tlaqtkom f'idejn Sisak.' " U l-prinċpijiet ta' Iżrael u s-sultan daħlu fihom infushom u qalu: "Ġust hu l-Mulej!" U meta l-Mulej rahom li daħlu fihom infushom waslet il-kelma tal-Mulej lil Semajja u qallu: "Daħlu fihom infushom, ma neqridhomx; imma ftit ieħor nagħtihom il-ħelsien, u ma jissawwabx l-għadab tiegħi fuq Ġerusalemm permezz ta' Sisak; imma jsiru suġġetti għalih, ħa jkunu jafu x'jiġifieri sservu lili u sservu s-slaten tal-art." U Sisak, sultan tal-Eġittu, tala' għal Ġerusalemm, u ħataf f'idejh it-teżori tat-tempju tal-Mulej, u t-teżori tal-palazz tas-sultan; kollox ħa. Ħa wkoll it-tarkiet tad-deheb li kien għamel Salamun. Flokhom is-sultan Reħobogħam għamel tarki tal-bronż, u ħalliehom fil-ħsieb tal-kmandant tal-gwardji li kienu jgħassu f'bieb il-palazz tas-sultan. U kull meta s-sultan kien imur fit-tempju tal-Mulej, kienu jiġu l-gwardji u jeħduhom, u mbagħad kienu jerġgħu jqegħduhom fil-kamra tal-gwardji. U talli Reħobogħam daħal fih innifsu dar minn fuqu l-għadab tal-Mulej, u ma qerdux għalkollox; u f'Ġuda wkoll kien hemm ir-risq tajjeb. Is-saltna ta' Reħobogħam U ssaħħaħ is-sultan Reħobogħam f'Ġerusalemm u baqa' jsaltan. Kellu wieħed u erbgħin sena meta beda jsaltan, u saltan sbatax-il sena f'Ġerusalemm, il-belt li l-Mulej għażel minn fost it-tribujiet kollha ta' Iżrael, biex fiha jqiegħed ismu. Ommu kien jisimha Nagħma l-Għammonija. Hu għamel il-ħażin, għax ma dawwarx qalbu biex ifittex il-Mulej. U l-ġrajja ta' Reħobogħam mill-bidu sal-aħħar huma miktuba fil-Ġrajja ta' Semajja l-Profeta, u Għiddu l-Veġġent, fi ktieb in-nisel. U kien hemm dejjem il-gwerra bejn Reħobogħam u Ġerobogħam. U Reħobogħam strieħ ma' missirijietu, u difnuh fil-belt ta' David; u Abija, ibnu, beda jsaltan minfloku.